Ego Odo, dux Burgundię, omnibus notum facio presentibus et futuris quod cum Guido, miles, de Fontenis, in extremis positus, laudante Bellula, uxore ejus, dedisset in elemosinam ecclesię et fratribus Fonteneti quidquid juris habebat apud Ampilleium, et in toto finagio villę ipsius perpetuo possidendum, Jocelinus, filius Stephani Villani, domini de Raveriis, eamdem elemosinam incunctatus est perturbare. Qui tandem peccatum suum recognoscens, quod fratres prenominatos supra dicta elemosina indebite molestaret, eamdem elemosinam, dum ultimę voluntatis conderet testamentum, laudavit penitus et quitavit, et insuper donavit eisdem ratribus unum sextarium bladi, medietatem frumenti et medietatem tremesii annuatim in decimis de Duismo accipiendum. Hujus recognitionis vel doni quod fecit Jocelinus, testes sunt Renaudus, abbas de Pulteriis, frater ipsius; Robertus, capellanus de Baleno; Hugo cognomento Saccus, canonicus Castellionis; Willermus Bogueraux, Joannes, vicecomes de Duismo; Haymo de Cumini, milites; Sylvester Testa, de Castellione; Theobaudus de Ampilli et Renerius, major de Jors. Hoc totum laudavit Petrus, dominus de Raveriis, frater ejusdem J(ocelini). Et testes sunt Andreas de Buxeio, monachus Fonteneti, frater Bernardus, magister de Estormer, Guido de Tullione et Tesselinus de Nogento. Ad cujus rei confirmationem sigillum nostrum presenti paginę apponi precepimus, anno Verbi incarnati millesimo ducentesimo tertio.